Капка төбе фәлсәфәсе (Мөхәммәт Мәһдиевнең «Алтын хәзинә»сеннән) 

	 ...«Пенсионерлар урамы»нда кичен тол хатыннар, Исламгали агайларның капка төбенә җыелып, һәр кичне озак-озак сөйләшеп утыралар икән. Бүген кич шулар белән утырырга кирәк әле. Әңгәмә дигән нәрсәнең иң чынысы, әлбәттә, кичке аштан соң авыл урамында капка төбенә куелган эскәмиядә генә була.	 Хатын-кыз шунда эчен бушата, рухын җиңеләйтә. Бигрәк тә тол хатыннар. Авылда тол хатын гомеренең һәр минутында толлыгын сизеп яши. Тормыш үзе сиздертә аны. Шәһәрдә алай түгел. Тол хатын анда ирле хатынга караганда үзен өстенрәк тә тотмыймы икән әле? Шәһәрдә толлар ирлеләргә караганда яхшырак киенергә, ныграк бизәнергә тырышалар. Үзара сөйләшкәндә дә һәрвакыт аңа ниндидер бер егетнең, ирнең әллә ничек итеп карап алуы, кичә кич концерттан кайтканда трамвайда бер ирнең моңа бәйләнә язуы кебегрәк темаларга керергә яраталар. Кайберсе, чыннан да, миңа ирләр бәйләнмәс микән дип шигәеп, сагаеп, ләкин инде, әлбәттә, шуны теләп, горур кыяфәттә гомер кичерә. Тик шәһәр толлары үзара әңгәмәдән мәхрүм. Шәһәрдә анда өч хатын-кыз очраша икән, барысы да берьюлы сөйли. Шәһәр хатынына тыңлау кирәк түгел, үзе сөйләү әһәмиятлерәк. Әнә шул аларда әңгәмә дип атала. Авылда, юк, алай түгел. Анда берең сөйләп бетергәнче икенчең бүлдерү юк. Капка төбендәге әңгәмә билгеле бер ритмда, көйдә алып барыла, һәр кичнең үзенең төп һәм берничә «подтемасы» була. Тол хатыннар, гадәттә, әңгәмәне бүгенге ирләрнең бозыклыгыннан башлыйлар. Мин беләм инде, Хәмдүневләрдән башланачак ул бүген. Чөнки кичә кеше барында ике туган үзара биргәләшеп алганнар. Ул теманы ничек эшкәртмисең? Капка төбе әңгәмәсендә бик югары идеяле темадан алып (әйтик, намус, әхлак турында) иң түбән, вак темаларга кадәр төшелә. Әйтик, менә болай: 
	---	
Татарстан яшьләре

	№ --- | 09.12.2015	


